CELEX: 32021R0642
Language: el
Date: 2020-10-30 00:00:00
Title: Κατ’ εξουσιοδότηση κανονισμός (ΕΕ) 2021/642 της Επιτροπής της 30ής Οκτωβρίου 2020 για την τροποποίηση του παραρτήματος III του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου όσον αφορά ορισμένες πληροφορίες που πρέπει να παρέχονται στην επισήμανση των βιολογικών προϊόντων (Κείμενο που παρουσιάζει ενδιαφέρον για τον ΕΟΧ)

20.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 133/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/642 ΤΗΣ ΕΠΙΤΡΟΠΗΣ
         της 30ής Οκτωβρίου 2020
         για την τροποποίηση του παραρτήματος III του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου όσον αφορά ορισμένες πληροφορίες που πρέπει να παρέχονται στην επισήμανση των βιολογικών προϊόντων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (1), και ιδίως το άρθρο 23 παράγραφος 2 στοιχείο α),
         Εκτιμώντας τα ακόλουθα:
         
                     (1)
                  
                  
                     Στο κεφάλαιο III του κανονισμού (ΕΕ) 2018/848 καθορίζονται οι κανόνες παραγωγής που ισχύουν για τη βιολογική παραγωγή, ενώ στο παράρτημα III του εν λόγω κανονισμού καθορίζονται, μεταξύ άλλων, κανόνες για τη συσκευασία και τη μεταφορά βιολογικών και υπό μετατροπή προϊόντων. Ειδικότερα, βάσει του σημείου 2.1. του εν λόγω παραρτήματος, απαιτείται η αναφορά ορισμένων πληροφοριών στην ετικέτα ή σε συνοδευτικό έγγραφο.
                  
               
                     (2)
                  
                  
                     Η σίτιση των χερσαίων και των υδρόβιων ζώων με βιολογικές ζωοτροφές είναι μία από τις αρχές της βιολογικής παραγωγής. Ωστόσο, οι κανόνες παραγωγής επιτρέπουν, υπό ορισμένες προϋποθέσεις, τη χρήση ορισμένων μη βιολογικών και υπό μετατροπή πρώτων υλών ζωοτροφών.
                  
               
                     (3)
                  
                  
                     Για να συμμορφώνονται με τους κανόνες βιολογικής παραγωγής, οι επιχειρήσεις θα πρέπει να πληροφορούνται κατάλληλα σχετικά με τις ζωοτροφές που χρησιμοποιούν. Ειδικότερα, θα πρέπει να γνωρίζουν κατά πόσον επιτρέπεται η χρήση της ζωοτροφής στο πλαίσιο της βιολογικής παραγωγής, ποια είναι η ακριβής σύνθεσή της και ποια η αναλογία των βιολογικών, των υπό μετατροπή και των μη βιολογικών συστατικών στοιχείων των ζωοτροφών.
                  
               
                     (4)
                  
                  
                     Σύμφωνα με το παράρτημα II μέρος I σημείο 1.8.1 του κανονισμού (ΕΕ) 2018/848, το φυτικό αναπαραγωγικό υλικό, συμπεριλαμβανομένων των σπόρων, που χρησιμοποιείται για τη βιολογική παραγωγή φυτών ή φυτικών προϊόντων πρέπει να είναι βιολογικό. Ωστόσο, λόγω της μη διαθεσιμότητας βιολογικού φυτικού αναπαραγωγικού υλικού για ορισμένα είδη, υποείδη ή ποικιλίες, το μέρος I σημείο 1.8.5 του εν λόγω παραρτήματος επιτρέπει τη χρήση υπό μετατροπή φυτικού αναπαραγωγικού υλικού και προβλέπει τη χορήγηση άδειας για τη χρήση μη βιολογικού φυτικού αναπαραγωγικού υλικού υπό ορισμένες προϋποθέσεις.
                  
               
                     (5)
                  
                  
                     Σύμφωνα με την οδηγία 66/401/ΕΟΚ του Συμβουλίου (2), η εμπορία σπόρων κτηνοτροφικών φυτών, υπό μορφή μειγμάτων διαφόρων γενών, ειδών ή ποικιλιών, επιτρέπεται υπό την προϋπόθεση, μεταξύ άλλων, ότι το ποσοστό κατά βάρος των διαφόρων συστατικών, το οποίο αναφέρεται ανά είδος και, κατά περίπτωση, ανά ποικιλία, αναγράφεται στην επίσημη ετικέτα.
                  
               
                     (6)
                  
                  
                     Δεδομένης της σημασίας που έχει η χρήση μειγμάτων σπόρων κτηνοτροφικών φυτών για την παραγωγή ζωοτροφών υψηλής διατροφικής ποιότητας και, ακόμη και όταν δεν προορίζονται για χρήση ως κτηνοτροφικά φυτά, για τη βελτίωση της προσαρμοστικότητας των φυτών στις περιφερειακές γεωπονικές συνθήκες και για την αύξηση της γονιμότητας του εδάφους και της βιοποικιλότητας, ιδίως όταν τα μείγματα σπόρων χρησιμοποιούνται στο πλαίσιο γεωπονικών πρακτικών για τη διατήρηση του εδάφους και των υδάτων, όπως οι καλλιέργειες εδαφοκάλυψης, και λαμβανομένης υπόψη της έλλειψης διαθέσιμων βιολογικών ή υπό μετατροπή σπόρων, είναι δυνατή η χρήση μειγμάτων σπόρων σύμφωνα με τους κανόνες βιολογικής παραγωγής, ακόμη και όταν, πέραν των βιολογικών σπόρων, περιέχουν και υπό μετατροπή και εγκεκριμένους μη βιολογικούς σπόρους διαφόρων φυτικών ειδών. Για τον σκοπό αυτό, οι χρήστες θα πρέπει να έχουν στη διάθεσή τους ακριβείς πληροφορίες σχετικά με την παρουσία και την ποσότητα βιολογικών και υπό μετατροπή συστατικών των μειγμάτων, με την επιφύλαξη των απαιτήσεων και των απαιτούμενων πληροφοριών βάσει της οδηγίας 66/401/ΕΟΚ.
                  
               
                     (7)
                  
                  
                     Ωστόσο, στην ετικέτα της συσκευασίας των εν λόγω μειγμάτων θα πρέπει επίσης να αναφέρεται ότι η χρήση τους επιτρέπεται μόνο εντός του πεδίου της άδειας που χορηγείται σύμφωνα με το παράρτημα II μέρος I σημείο 1.8.5 του κανονισμού (ΕΕ) 2018/848 και, ως εκ τούτου, μόνο στο έδαφος του κράτους μέλους της αρμόδιας αρχής που τη χορηγεί.
                  
               
                     (8)
                  
                  
                     Επιπλέον, για να προωθηθεί η χρήση βιολογικών και υπό μετατροπή σπόρων και να εξασφαλιστεί ένα εναρμονισμένο ποσοτικό κατώτατο όριο, είναι σκόπιμο να καθοριστεί ελάχιστο συνολικό ποσοστό κατά βάρος των βιολογικών και υπό μετατροπή σπόρων που θα πρέπει να αποτελούν μέρος του μείγματος, όταν στην επισήμανση αναφέρεται η παρουσία βιολογικών και υπό μετατροπή συστατικών.
                  
               
                     (9)
                  
                  
                     Συνεπώς, το σημείο 2.1 του παραρτήματος III του κανονισμού (ΕΕ) 2018/848 θα πρέπει να τροποποιηθεί αναλόγως.
                  
               
                     (10)
                  
                  
                     Για λόγους σαφήνειας και ασφάλειας δικαίου, ο παρών κανονισμός θα πρέπει να αρχίσει να εφαρμόζεται από την ημερομηνία εφαρμογής του κανονισμού (ΕΕ) 2018/848,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το σημείο 2.1 του παραρτήματος III του κανονισμού (ΕΕ) 2018/848 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 150 της 14.6.2018, σ. 1.
         
            (2)  Οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών (ΕΕ 125 της 11.7.1966, σ. 2298).
      
      
         
            ΠΑΡΑΡΤΗΜΑ
            Το σημείο 2.1 του παραρτήματος III του κανονισμού (ΕΕ) 2018/848 αντικαθίσταται από το ακόλουθο κείμενο:
            
               «2.1.   Πληροφορίες που πρέπει να παρέχονται
               
                        
                           2.1.1.
                        
                        
                           Οι επιχειρήσεις μεριμνούν ώστε τα βιολογικά προϊόντα και τα προϊόντα υπό μετατροπή να μεταφέρονται σε άλλες επιχειρήσεις ή μονάδες, περιλαμβανομένων των επιχειρήσεων χονδρικού και λιανικού εμπορίου, μόνο σε κατάλληλη συσκευασία, σε κλειστά δοχεία ή οχήματα με τρόπο που να μην είναι δυνατή η αλλοίωση, συμπεριλαμβανομένης της αντικατάστασης, του περιεχομένου χωρίς παραβίαση ή φθορά της σφραγίδας και με την ύπαρξη ετικέτας που αναφέρει, με την επιφύλαξη όλων των άλλων ενδείξεων που απαιτούνται από το ενωσιακό δίκαιο:
                           
                                       α)
                                    
                                    
                                       την επωνυμία και διεύθυνση της επιχείρησης και, εάν διαφέρει, του ιδιοκτήτη ή του πωλητή του προϊόντος·
                                    
                                 
                                       β)
                                    
                                    
                                       την ονομασία του προϊόντος·
                                    
                                 
                                       γ)
                                    
                                    
                                       την επωνυμία ή τον κωδικό της αρχής ελέγχου ή του φορέα ελέγχου, στην/στον οποία/-ο υπάγεται η επιχείρηση, και
                                    
                                 
                                       δ)
                                    
                                    
                                       κατά περίπτωση, το σήμα ταυτοποίησης της παρτίδας, σύμφωνα με σύστημα σήμανσης το οποίο εγκρίνεται είτε σε εθνικό επίπεδο είτε συμφωνείται με την αρχή ελέγχου ή τον φορέα ελέγχου και επιτρέπει τη συσχέτιση της παρτίδας με το αναφερόμενο στο άρθρο 34 παράγραφος 5 αρχείο.
                                    
                                 
                     
                        
                           2.1.2.
                        
                        
                           Οι επιχειρήσεις μεριμνούν ώστε οι σύνθετες ζωοτροφές που επιτρέπονται στο πλαίσιο της βιολογικής παραγωγής και οι οποίες μεταφέρονται σε άλλες επιχειρήσεις ή εκμεταλλεύσεις, συμπεριλαμβανομένων των επιχειρήσεων χονδρικού και λιανικού εμπορίου, να διαθέτουν ετικέτα στην οποία αναφέρονται, πέραν όλων των άλλων ενδείξεων που απαιτούνται από το ενωσιακό δίκαιο:
                           
                                       α)
                                    
                                    
                                       οι πληροφορίες που προβλέπονται στο σημείο 2.1.1·
                                    
                                 
                                       β)
                                    
                                    
                                       κατά περίπτωση, κατά βάρος ξηράς ουσίας:
                                       
                                                   i)
                                                
                                                
                                                   το συνολικό ποσοστό των βιολογικών πρώτων υλών ζωοτροφών·
                                                
                                             
                                                   ii)
                                                
                                                
                                                   το συνολικό ποσοστό των υπό μετατροπή πρώτων υλών ζωοτροφών·
                                                
                                             
                                                   iii)
                                                
                                                
                                                   το συνολικό ποσοστό των πρώτων υλών ζωοτροφών που δεν καλύπτονται από τα σημεία i) και ii)·
                                                
                                             
                                                   iv)
                                                
                                                
                                                   το συνολικό ποσοστό των ζωοτροφών γεωργικής προέλευσης·
                                                
                                             
                                 
                                       γ)
                                    
                                    
                                       κατά περίπτωση, οι ονομασίες των βιολογικών πρώτων υλών ζωοτροφών·
                                    
                                 
                                       δ)
                                    
                                    
                                       κατά περίπτωση, οι ονομασίες των υπό μετατροπή πρώτων υλών ζωοτροφών, και
                                    
                                 
                                       ε)
                                    
                                    
                                       για σύνθετες ζωοτροφές που δεν μπορούν να φέρουν επισήμανση σύμφωνα με το άρθρο 30 παράγραφος 6, ένδειξη ότι οι ζωοτροφές αυτές επιτρέπεται να χρησιμοποιούνται στο πλαίσιο της βιολογικής παραγωγής σύμφωνα με τον παρόντα κανονισμό.
                                    
                                 
                     
                        
                           2.1.3.
                        
                        
                           Με την επιφύλαξη της οδηγίας 66/401/ΕΟΚ, οι επιχειρήσεις διασφαλίζουν ότι στην ετικέτα της συσκευασίας μείγματος σπόρων κτηνοτροφικών φυτών που περιέχει βιολογικούς και υπό μετατροπή ή μη βιολογικούς σπόρους ορισμένων διαφορετικών φυτικών ειδών, για τους οποίους έχει χορηγηθεί άδεια σύμφωνα με τις σχετικές προϋποθέσεις που καθορίζονται στο παράρτημα II μέρος I σημείο 1.8.5 του παρόντος κανονισμού, παρέχονται πληροφορίες σχετικά με τα ακριβή συστατικά του μείγματος, τα οποία αναφέρονται ως ποσοστό κατά βάρος κάθε είδους και, κατά περίπτωση, ποικιλίας που περιέχεται στο μείγμα.
                           Επιπλέον των σχετικών απαιτήσεων του παραρτήματος IV της οδηγίας 66/401/ΕΟΚ, στις πληροφορίες αυτές περιλαμβάνεται, πέραν των ενδείξεων που απαιτούνται στην πρώτη παράγραφο του παρόντος σημείου, και κατάλογος των συστατικών ειδών του μείγματος που επισημαίνονται ως βιολογικά ή υπό μετατροπή. Το ελάχιστο συνολικό ποσοστό κατά βάρος των βιολογικών και των υπό μετατροπή σπόρων του μείγματος ορίζεται στο 70 %.
                           Σε περίπτωση που το μείγμα περιέχει μη βιολογικούς σπόρους, η ετικέτα περιλαμβάνει επίσης την ακόλουθη δήλωση: “Η χρήση του μείγματος επιτρέπεται μόνο εντός του πεδίου της άδειας και στο έδαφος του κράτους μέλους της αρμόδιας αρχής που χορήγησε την άδεια χρήσης του παρόντος μείγματος σύμφωνα με το παράρτημα II σημείο 1.8.5 του κανονισμού (ΕΕ) 2018/848 για τη βιολογική παραγωγή και την επισήμανση των βιολογικών προϊόντων”.
                           Οι πληροφορίες των σημείων 2.1.1 και 2.1.2 μπορούν να αναγράφονται μόνο σε συνοδευτικό έγγραφο, εφόσον το έγγραφο αυτό μπορεί να συσχετισθεί αδιαμφισβήτητα με τη συσκευασία, το δοχείο ή το όχημα μεταφοράς του προϊόντος. Το συνοδευτικό αυτό έγγραφο περιέχει τα στοιχεία του προμηθευτή ή του μεταφορέα.».